২০০৩ সালে কলকাতায় পড়তে আসেন। সল্টলেকের একটি নামি প্রতিষ্ঠানে কম্পিউটার ইঞ্জিনিয়ারিং নিয়ে বিটেক পড়ছিলেন। প্রথম বছর দুয়েক নিজের সঙ্গেই নিজে লড়েছেন অনেক। যাকে বলে Struggle for existence বা খাপ খাইয়ে নেওয়ার লড়াই। টিকে থাকার সেই মহাসংগ্রামে যখন ফাইনালি জিতলেন তাঁকে আর ফিরে তাকাতে হয়নি। লড়াইয়ের দিন গুলোর কথা বলতে গিয়ে এক নিঃশ্বাসে গোটা বাক্যটা শেষ করতে চাইছিলেন স্পাইডি। বলছিলেন প্রথম দিকে ইঞ্জিনিয়ারিং কলেজে পড়া চলাকালীন যে কাজ পেয়েছেন সেটাই করেছেন। কখনও ডেটা এন্ট্রির কাজ করেছেন। তো কখনও কোনও সংস্থার জন্যে ওয়েবসাইট বানিয়ে দিয়েছেন। কখনও ফ্রিল্যান্স করেছেন। হার্ডকোর ডেভেলপার অভিষেক এভাবেই প্রথম ব্রেকটা পেয়ে যান। বিদেশি একটি ক্লায়েন্ট। সফ্টঅয়্যার তৈরি করার প্রজেক্ট। ২০০৭ সালে সেই প্রজেক্টের সুবাদেই নিয়োগ করেন কর্মচারী। সংস্থার নাম রাখেন ওয়েবস্পাইডি টেকনোলজিস। প্রথমে জনা কুড়ি কোডার ডেভেলপার নিয়ে শুরু হয় কাজ। ধীরে ধীরে কাজের পরিধি বাড়তে থাকে। বাড়তে থাকে কর্মী সংখ্যা। অঢেল কাজ ঢুকতে থাকে। তখন তরতর করে এগোচ্ছে অভিষেকের নৌকো। একটি চিনা সংস্থার জন্যে ভিডিও তৈরির কাজ পান। পাশাপাশি ডিজাইনিংয়ের একটি শাখাও পুরোদমে কাজ করতে থাকে। পিসি চন্দ্রের মত একের পর এক বড় ক্লায়েন্ট জুড়তে থাকে অভিষেকের সঙ্গে। কর্পোরেট ভিডিও তৈরি করা থেকে ইভেন্টের ফটোগ্রাফি, কিংবা কমার্শিয়াল অ্যাডরোল তৈরি করার পাশাপাশি শর্টফিল্ম তৈরির কাজ করতে থাকেন অভিষেক। সেই সুবাদে তৈরি হয় ওর দ্বিতীয় সংস্থা ব্ল্যাক সল্ট এন্টারটেইনমেন্ট। এরই ফাঁকে উঁকি দেয় নতুন সম্ভাবনা। নতুন বাজার। নতুন উৎসাহ। বাংলার তাঁতকে বিশ্বের বাজারে পৌঁছে দেওয়ার তাগিদ নিয়ে খুলে ফেলেন ইকমার্স সাইট। তাঁতঘর। জীবনে যাইই করেছেন অভিষেক সেটারই শীর্ষ ছোঁয়ার চেষ্টা করেছেন। সাফল্য এসেছে। প্রচারের আলো পেয়েছেন। আর পেয়েছেন পরিতৃপ্ত কাস্টমার। কিন্তু সমস্ত সৃজনেরই একটা উপসংহার থাকে। সেভাবেই সময়ের হাতে মিলিয়ে গিয়েছে তাঁতঘর। ২০১৫ সালে প্রথম হোঁচট খেয়েছেন তাঁতঘর নিয়ে। সে এক বিষাদ সিন্ধু। কিন্তু থেমে থাকেননি ছেলেটি। সেবছরই সিঙ্গাপুরের এক বন্ধুর সঙ্গে খুলে ফেলেছেন একটি অ্যালকোহল ডেলিভারির স্টার্টআপ। অনলাইনে অ্যালকোহল ডেলিভারি এদেশে মসৃণ নয়। তাই সিঙ্গাপুরেই রমরমিয়ে চলছে সেই ব্যবসা।